Árni hættur sem forstjóri Vífilfells
Árni Stefánsson hefur sagt starfi sínu sem forstjóri Vífilfells lausu og mun í framhaldi taka sæti í stjórn fyrirtækisins. Sem stjórnarmaður mun hann vinna í málum tengdum framtíðarþróun fyrirtækisins ásamt því að sinna öðrum verkefnum fyrir eigendur fyrirtækisins sem ekki tengjast Vífilfelli.
Þetta kemur fram í tilkynningu frá fyrirtækinu. Árni hefur starfað fyrir Vífilfell frá árinu 1998 og verið forstjóri síðustu 10 ár. Á þeim tíma hefur hann leitt fyrirtækið í gegnum krefjandi tímabil sem hefur einkennst af miklum breytingum í rekstrarumhverfi þess. "Við erum þakklát fyrir það góða starf sem Árni hefur innt af hendi og afar ánægð að hann muni starfa með okkur áfram að þróunarverkefnum sem stjórnarmaður í Vífilfelli," er haft eftir Mario Rotllant Sola stjórnarformanni Vífilfells í tilkynningunni.
Við starfi forstjóra tekur Carlos Cruz framkvæmdastjóri sölumála hjá Refrige SA í Portúgal frá árinu 2009. Refrige SA er átöppunarfyrirtæki fyrir The Coca-Cola Company og hluti af Coca-Cola Iberian Partners sem er í eigu Cobega SA á Spáni. Hann var áður framkvæmdastjóri hjá fyrirtækinu Scottish & Newcastle Ibérica á Spáni. Carlos er 47 ára gamall og með meistaragráðu í stjórnun frá ESERP Viðskiptaháskólanum í Madrid.
Cobega SA , eigandi Vífilfells, er heildsölu- og dreifingaraðili fyrir drykkjarvöru með starfsemi víða um heim. Fyrirtækið er í einkaeigu og var stofnað árið 1951. Fjölskyldan sem stendur að baki fyrirtækinu á sér langa sögu í viðskiptum við Ísland og hafa þau verið dreifingaraðilar fyrir íslenskar sjávarafurðir frá árinu 1853.
Árni Stefánsson hefur sagt starfi sínu sem forstjóri Vífilfells lausu og mun í framhaldi taka sæti í stjórn fyrirtækisins.
Árni hefur starfað fyrir Vífilfell frá árinu 1998 og verið forstjóri síðustu 10 ár.
Við starfi forstjóra tekur Carlos Cruz framkvæmdastjóri sölumála hjá Refrige SA í Portúgal frá árinu 2009.
Hann var áður framkvæmdastjóri hjá fyrirtækinu Scottish & Newcastle Ibérica á Spáni.